**PRESSETEKST HØJHUS I VÆRKMESTERGADE**

**Aarhus får ny bæredygtig skyline/Det kommende højhus i Værkmestergade viser vej mod et grønnere Aarhus.**

**Mange danske byer markedsfører sig via forskellige bæredygtige tiltag. I Aarhus bliver bæredygtigheden synlig over hele byen! Det nye hotel- og kontorbyggeri i Værkmestergade bliver Aarhus’ grønne skyline, byens højeste hus, der integrerer tyndfilm teknologi på alle sydfacadens 23 etager.**

**2015 højhus**
I Værkmestergade rejser det nye hotel- og kontorbyggeri sig stødt og roligt og er nu nået op i 6. etage. Højhuset bliver en lavenergibygning klasse 2015 ved bl.a. at integrere et solcelleanlæg på hele sydfacaden og dele af tagfladen.  Facaden har såkaldte CdTe tyndfilm solceller, der elegant lader sig integrere i facadeudtrykket og som har et lavt materiale- og energiforbrug ved fremstillingen. CdTe tyndfilm solceller nedbrydes ikke af lys og er som kemisk forbindelse både meget stabil og ugiftig.

**Tyndfilm solceller som designparameter**
Kreativ leder hos Arkitema Mette Julie Skibsholt ser meget frem til at højhuset står færdigt og forklarer om sydfacadens energirigtige profil: “Vores vision er at gøre solenergien til et aktiv for udformningen - et æstetisk element, der dels er med til at producere energi, dels til at formidle historien om et elegant højhus. Vi bygger i højden i et silkemat og mørkt udtryk - et enkelt og nordisk meget rent formsprog og samtidig med en energiproducerende facade. Tyndfilmen lader sig let integrere i arkitekturen og adskiller sig ganske lidt fra de øvrige facader uden at råbe højt om sine energirigtige egenskaber”.

**En ny skyline og en revitalisering af Værkmestergade**
Højhuset bliver en flot markering af indkørslen til det nye byområde Centralværkstederne i Aarhus. De to nederste etager fungerer som én stor levende plint med trapper og højbede med beplantning og træer - en ny plads i byen. Herfra ser man til byens forskellige rum og samtidig ophæver plinten niveauforskellen mellem Spanien og arealet ved Bruuns Galleri og samler på den måde området med interessante forbindelser og opholdsmuligheder - en katalysator for den planlagte revitalisering af området.

**For spørgsmål kontakt kommunikationschef Holger Dahl** **hda@arkitema.dk** **/+45 4040 2552**

**Data**

* Højhuset har forventet indvielse i 2014
* Følg byggeprocessen på webcam via<http://www.comwell.dk/comwell_aarhus_webcam/>
* Højhuset rummer hotel- og kontorbyggeri til brug for Comwell Hotel, Bech Bruun Advokatfirma og Deloitte revisorer.
* Entreprenør og udvikler: KPC
* Bygherre: Hans Lorenzen
* Arkitekt: Arkitema
* Ingeniør: Rambøll